अभी ज्यादा अर्सा नहीं हुआ, जब सामाजिकों को बाल साहित्य ही नहीं स्वयं बच्चों का भी स्वतंत्र अस्तित्व स्वीकार्य नहीं था। रूढियों में जकड़े हमारे समाज में बच्चे ऐसी इकाई थे, जिन्हें ‘ठोंक-पीट‘ कर और ‘डांट-डपट‘ कर ‘आज्ञाकारी बालक‘ बनाना परिवार का प्रथम कर्तव्य समझा जाता था। सामंती विचारधारा में निमग्न उस तत्कालीन समाज में अगर बच्चों के लिए साहित्य के नाम पर कुछ था, तो सिर्फ धार्मिक नीतिकथाएं और उपदेशात्मक लोक कथाएं। लेकिन जैसे-जैसे समाज में आधुनिकताबोध का प्रसार हुआ, वैसे-वैसे न सिर्फ बच्चों के स्वतंत्र अस्तित्व को प्रबुद्धजनों ने स्वीकारा, वरन उनके लिए आधुनिक मूल्य-बोध से सम्पन्न साहित्य की आवश्‍यकता भी महसूस की जाने लगी। पराग के नेतृत्व में प्रारम्भ हुए इस वैचारिक आह्वान को आंदोलन का रूप देने में डॉ. हरिकृष्ण देवसरे का प्रमुख योगदान है।